Širin Ebâdi

Širin Ebâdi (شیرین عبادی an persian) a l'é n'avocat iranian-a, nà a Hamadan ël 21 ëd giugn 1947.
A l'ha studià dirit a Teheran an riessend a ven-e, un-a dle ràire fomne giùdes, la prima pressidentëssa d'un-a dle session dël Tribunal ëd la sità. Con la Rivolussion Islàmica dël 1979 a l'è stàita obligà a lassé sò travaj (un-a dle branche pì conservatris a-j ampedìa a le fomne ëd presté giurament) e mach dapress a vàire reclam a l'ha podù fé dle colaborassion esterne coma "esperta an lej". Nen soportand ës tòrt-sì, për chèich agn a l'ha mach pì publicà ëd lìber e d'artìcoj. Mach ant ël 1993 a l'é riessùa a deurb-se në studi privà.

Ant ël 1994 a l'ha fondà l'associassion nen-governativa "Society for Protecting the Child's Rights" (Sossietà për la Tùa dij Drit dij Cit).

A l'é stàita ampegnà an vàire process për la tùa d'esponent liberaj dal sistema giudissiari iranian, che bele che al dì d'ancheuj a rapresenta un dij bastion pì conservator dla nassion.

Adess a mostra giurisprudensa a l'Università ëd Teheran e a l'é n'ativista an vàire campagne për la democrassìa e l'uguajansa dij drit an Iran. Ant ël 2003 Širin Ebâdi, grassie a l'ampegn per la tùa dij drit dle fomne e dij cit, a l'é stàit ansignìa dël Premi Nobel për la Pas.

Ebadi, Shirin